Il-Kummissjoni Ewropea bħalissa qiegħda fis-summit One Planet fi New York biex tippreżenta lill-mexxejja globali l-progress li għamlet fuq l-inizjattivi ambizzjużi li żvelat s-sena l-oħra f'Pariġi. L-Ewropa hija impenjata li tmexxi l-ġlieda kontra t-tibdil fil-klima. Biex tissottolinja t-tmexxija tagħha, il-Kummissjoni ppreżentat sett ta' 10 inizjattivi trasformattivi, il-Pjan ta' Azzjoni għall-Pjaneta fl-ewwel summit One Planet li sar f'Pariġi f'Diċembru li għadda. Fi New York illum, il-viċi presidenti Maroš Šefčovič u Valdis Dombrovskis, kif ukoll il-Kummissarju Neven Mimica se jaġġornaw lill-Kapijiet ta' Stat u ta' Gvern, lill-mexxejja tan-negozju u lis-soċjetà ċivili dwar il-kisbiet ewlenin li saru s'issa f'dawn l-inizjattivi favur l-azzjoni klimatika. Il-Viċi President Šefčovič se jenfasizza s-sensiela ta' passi deċiżivi mfasslin apposta li saru biex jappoġġaw lir-reġjuni Ewropej b'użu intensiv tal-karbonju kif ukoll ix-xogħol li sar mal-bliet biex tiġi aċċellerata l-firxa ta' teknoloġiji nodfa rivoluzzjonarji. Il-Viċi President Dombrovskis se jisħaq fuq l-importanza li l-finanzjament sostenibbli jsir il-prassi standard, u se jippreżenta l-proposti li l-Kummissjoni ressqet f'Mejju biex jippermettu lis-settur finanzjarju tal-UE jwitti t-triq għal ekonomija iktar ekoloġika u iktar nadifa. Min-naħa tiegħu, il-Kummissarju Mimica se jħabbar €10 miljun għar-reġjun tal-Paċifiku, inizjattiva konġunta biex tinbena koalizzjoni internazzjonali biex tgħin lir-reġjun jadatta għall-isfidi li jġib miegħu t-tibdil fil-klima u biex tiżdied ir-reżiljenza. Maroš Šefčovič, il-Viċi President inkarigat mill-Unjoni tal-Enerġija, qal: “L-azzjoni klimatika hija kwistjoni ta' urġenza, u għalhekk qed inżidu l-isforzi tagħna permezz ta' inizjattivi konkreti, bis-sħubijiet pubbliċi-privati fil-qalba tagħhom. M'għandniex il-lussu li nistennew għexieren ta' snin biex noffru ġejjieni f'saħħtu u modern lin-nies li jgħixu f'reġjuni li jużaw ħafna faħam u karbonju u li issa qegħdin fi tranżizzjoni, biex nibdew nużaw teknoloġiji nodfa ġodda, u biex nagħmlu l-mobbiltà, il-bini u l-immaniġġjar tal-iskart tagħna sostenibbli. Għax huwa dak li nagħmlu llum — u mhux għada — li se jiddetermina jekk l-azzjoni klimatika hix se tisboq it-tibdil fil-klima u jekk il-pjaneta tagħna terġax tiġi f'tagħha.” Il-Viċi President għall-Euro u d-Djalogu Soċjali, l-Istabbiltà Finanzjarja u Servizzi Finanzjarji, Validis Dombrovskis qal: “Biex nilħqu l-miri tagħna ta' Pariġi, l-Ewropa teħtieġ €180 biljun f'investiment iżjed fis-sena tul l-għaxar snin li ġejjin. Irridu li mill-2021 'il quddiem, kwart tal-baġit tal-UE jkun qed jikkontribwixxi għall-azzjoni klimatika. Iżda l-flus pubbliċi mhux se jkunu biżżejjed. Huwa għalhekk li l-UE pproponiet liġi biex tinċentivizza l-fluss tal-kapital privat lejn proġetti ekoloġiċi. Nittamaw li t-tmexxija tal-Ewropa se tispira lill-oħrajn jimxu magħna. Fadlilna biss żewġ minuti sa nofsillejl. Dan huwa l-aħħar ċans biex ningħaqdu.” Il-Kummissarju għall-Kooperazzjoni u l-Iżvilupp Internazzjonali, Neven Mimica, qal: “Fir-reġjun tal-Paċifiku jgħixu aktar minn 12-il miljun ruħ, u minkejja li ftit għandhom x'jaħtu għat-tibdil fil-klima, ibatu ħafna l-konsegwenzi. Il-Paċifiku jospita wkoll parti importanti mill-bijodiversità dinjija, li kulma jmur qed tiġi pperikolata. Bil-kontribuzzjoni tal-UE ta' €10 miljun għal din l-inizjattiva konġunta, qed inġeddu l-impenn tagħna biex ngħinu biex dan ir-reġjun jitħares mit-tibdil fil-klima u l-impatti tiegħu fuq il-bijodiversità, l-għajxien tan-nies, u l-ambjent.” Miguel Arias Cañete, il-Kummissarju għall-Azzjoni Klimatika u l-Enerġija, qal: “Li nindirizzaw it-tibdil fil-klima hija kwistjoni ta' responsabbiltà politika kollettiva, interazzjoni multilaterali, u ambizzjoni. L-UE tqis l-azzjoni klimatika bħala opportunità għat-trasformazzjoni tal-industrija u tas-soċjetà. Hija ċans biex l-ekonomiji jkunu iktar innovattivi, siguri u, fl-aħħar mill-aħħar, iktar kompetittivi. Mil-lat domestiku, qed inwettqu l-ambizzjonijiet tagħna — il-qafas tal-UE biex innaqqsu l-emissjonijiet b'tal-anqas 40 % sal-2030 huwa komplut. Il-proposta li ġejja tal-Kummissjoni Ewropea dwar viżjoni fit-tul ukoll se tiżgura li nibqgħu mexjin f'din it-triq. Iżda nafu li ma nistgħux naslu waħedna, u għalhekk nippruvaw li ndakkru lil ħaddieħor huma u jindirizzaw it-tibdil fil-klima.” Inqiegħdu l-finanzjament sostenibbli fuq il-quċċata tal-aġenda Biex nilħqu l-miri tagħna tal-ftehim ta' Pariġi, l-UE għandha bżonn madwar €180 biljun aktar fis-sena f'investiment fl-effiċjenza enerġetika, fl-enerġija rinnovabbli, u fit-trasport nadif. F'Marzu, il-Kummissjoni ppreżentat il-Pjan ta' Azzjoni tagħha għall-Finanzjament Sostenibbli li huwa magħmul minn għaxar miżuri leġiżlattivi u mhux leġiżlattivi biex jimmobilizzaw il-finanzjament għall-investimenti sostenibbli u t-tkabbir sostenibbli. L-ewwel proposti legali saru f'Mejju u fosthom kien hemm proposta biex naqblu dwar sistema ta' klassifikazzjoni għall-UE kollha — magħrufa wkoll bħala “tassonomija” — li se twassal biex ikollna definizzjonijiet komuni ta' x'inhu ekoloġiku u x'mhuwiex. Din se tgħin lill-investituri jagħrfu u jiffinanzjaw attivitajiet li ma jagħmlux ħsara lill-klima. It-tassonomija se tippermetti wkoll li jsir żvilupp ta' tikketti tal-UE għal prodotti finanzjarji ekoloġiċi, bonds u fondi ekoloġiċi. Aktar u aktar nies iridu jinvestu t-tfaddil tagħhom fi proġetti li jiffavorixxu l-ambjent, iżda jsibuha diffiċli li jsibu offerti faċli u ta' min jafdahom. Is-settur finanzjarju tal-UE — u s-swieq kapitali b'mod partikolari — għandhom il-potenzjal li jkunu mexxejja globali għal din l-aġenda ambizzjuża, u li jispiraw lil oħrajn biex jagħmlu bħalhom. It-tranżizzjoni għal emissjonijiet baxxi ta' karbonju mhijiex biss inevitabbli, imma tista' wkoll toħloq opportunitajiet ġodda: fl-2014, l-investiment tas-settur privat fis-setturi tal-ekonomija ċirkolari fl-UE diġà kienu stmati li huma ta' €120 biljun, li huwa daqs 0.8 % tal-PDG, żieda ta' 58 % mill-2008. Inżidu r-reżiljenza fir-reġjun tal-Paċifiku Hekk kif it-tibdil fil-klima u l-ħarsien tal-bijodiversità qed jitolbu għal azzjonijiet konġunti iktar b'saħħithom, l-UE, Franza, l-Awstralja u New Zealand qed iniedu inizjattiva konġunta biex jibnu koalizzjoni internazzjonali biex jgħinu lir-reġjun tal-Paċifiku jadatta għal dawn l-isfidi u jżid ir-reżiljenza. L-UE qed tikkontribwixxi €10 miljun għal din l-inizjattiva konġunta, li se tiffinanzja proġetti f'oqsma bħall-adattament għat-tibdil fil-klima u l-mitigazzjoni tiegħu, il-governanza tal-oċeani (fosthom is-sajd u l-akkwakultura sostenibbli) u l-ambjent (inkluż l-immaniġġjar tal-iskart, il-bijodiversità u l-ekoturiżmu). Progress fl-għaxar inizjattivi tal-Pjan ta' Azzjoni għall-Pjaneta Bħalissa għaddej ix-xogħol fuq kull waħda mill-għaxar inizjattivi mħabbrin is-sena l-oħra. Pereżempju: Taħt l-inizjattiva “Mobbiltà Nadifa, Konnessa u Kompetittiva” l-Kummissjoni f'Mejju ppreżentat is-sett finali ta' azzjonijiet biex is-settur tat-trasport tal-Ewropa jiġi mmodernizzat. Dawn l-inizjattivi jinkludu politika integrata għall-ġejjieni tas-sikurezza fit-toroq b'miżuri għall-vetturi u għas-sikurezza tal-infrastruttura; l-ewwel standards tas-CO2 li qatt ġew adottati għall-vetturi heavy-duty; Pjan ta' Azzjoni strateġiku għall-iżvilupp u l-manifattura ta' batteriji fl-Ewropa u strateġija li tħares 'il quddiem dwar il-mobilità konnessa u awtomatizzata. Dawn l-inizjattivi huma appoġġjati minn sejħa għal proposti taħt il-Faċilità Nikkollegaw l-Ewropa b'€450 miljun disponibbli għall-appoġġ ta' proġetti fl-Istati Membri li jikkontribwixxu għas-sikurezza fit-toroq, għad-diġitalizzazzjoni u għall-multimodalità. L-Azzjoni ta' Sostenn Strutturali lil Reġjuni Intensivi fl-Użu tal-Faħam u l-emissjonijiet tal-Karbonju toffri appoġġ imfassal apposta għal reġjuni li waslu biex jimmodernizzaw il-mudell ekonomiku tagħhom, filwaqt li ttaffi l-impatti soċjali tat-tranżizzjoni lejn ekonomija b'emissjonijiet baxxi tal-karbonju. Il-Kummissjoni waqqfet pjattaforma għar-reġjuni tal-faħam li qegħdin fi tranżizzjoni biex tiffaċilita l-iżvilupp u l-implimentazzjoni ta' proġetti li jistgħu jagħtu bidu għat-trasformazzjoni ekonomika vijabbli tar-reġjuni rispettivi, bis-sehem ta' seba' stati membri tal-UE (ir-Repubblika Ċeka, il-Ġermanja, il-Greċja, il-Polonja, Spanja, ir-Rumanija u s-Slovakkja). Skont l-objettiv tagħha ta' Investiment f'Teknoloġiji Industrijali Nodfa, l-UE beħsiebha tisfrutta l-vantaġġ tagħha ta' innovatur fl-enerġija nadifa billi żżid l-allokazzjoni taħt Orizzont 2020 minn madwar €1 biljun fl-2015 għal €2 biljun fl-2020. Taħt it-tmexxija tal-UE tal-inizjattiva internazzjonali Missjoni Innovazzjoni, 23 ekonomija ewlenija għamlu progress sinifikanti biex jilħqu l-għan li jirduppjaw ir-riċerka u innovazzjoni pubbliċi tal-enerġija nadifa fuq ħames snin. Barra minn hekk, madwar 40 % tal-proġetti ffinanzjati mill-Bank Ewropew tal-Investiment (BEI) taħt il-Fond Ewropew għall-Investimenti Strateġiċi (FEIS) issa għandhom jikkontribwixxu għall-impenji tal-UE dwar il-klima u l-enerġija. Il-Kummissjoni se tkompli taħdem bis-saħħa biex tiżgura li kull inizjattiva fil-Pjan ta' Azzjoni għall-Pjaneta tiġi implimentata. Għal aktar informazzjoni Skeda informattiva dwar il-Finanzjament Sostenibbli Stqarrija għall-Istampa, 24 ta' Mejju 2018: Finanzjament Sostenibbli: Nagħmlu s-settur finanzjarju protagonist f'saħħtu fil-ġlieda kontra l-bidla fil-klima Stqarrija għall-Istampa, 12 ta' Diċembru 2017: Commission unveils Action Plan for the Planet